Arte vizuale - ION MÂNDRESCU

ION MÂNDRESCU

„Sculptura este forma mea de existenţă, este dialogul meu cu universul, conexiunea cu ideile care frământă această lume. Pentru că eu vorbesc prin forme, prin volume, prin expresia volumului şi prin identitatea lui”

Sculptorul Ion Mândrescu s-a născut pe data de 13 iunie 1954, la Suceava. A absolvit liceul de muzică şi arte plastice din Botoşani (1974), iar apoi Institutul de Arte Plastice „Nicolae Grigorescu” din Bucureşti (1980).

Ion Mândrescu a fost atras de artă încă din fragedă copilărie. Pe când avea 5 ani, a fost marcat de statuia lui Ştefan cel Mare, pe care a văzut-o într-un parc din Suceava şi despre care a spus că „e asemeni unui curcubeu, ceva legând două ape”. A început să construiască din lut soldaţi, vaporaşe sau arcuri. Prima lucrare a realizat-o în timpul liceului, grupul statuar Răscoala. În 1976, Ion Mândrescu a executat două lucrări importante: relieful Prima Unire, care a şi participat la o expoziţie republicană, şi ecvestra Sfântul Gheorghe. În 1979 a obţinut premiul revistei „Amfiteatru” pentru relieful Conflict. În ianuarie 1981 a câştigat o bursă pentru sculptură şi, timp de doi ani, a avut un atelier la Muzeul Stork. Cinci ani mai târziu, a sculptat bustul lui Eminescu, care, în 1990, va fi transpus în bronz, în trei exemplare. Unul a fost donat de statul român celui venezuelean şi se află expus într-o piaţă din Caracas, altul se află la Chişinău, iar cel de-al treilea la Mănăstirea Suceviţa.

În 1993, Ion Mândrescu a participat cu 30 de lucrări la expoziţia deschisă de Centrul Cultural Român la Paris. Acestea au fost admirate de un sculptor francez, care le-a recomandat galeriei Akka Valmay, de pe celebra Rue de Seine. Specialiştii galeriei i-au propus artistului român un contract de exclusivitate pe o perioadă de 10 ani. Acesta a fost, practic, momentul confirmării internaţionale a sculptorului Ion Mândrescu.

„Sculptorul Ion Mândrescu se dovedeşte a fi un constructor de forme puternice, de ansambluri complexe de forme în care elementele constitutive participă la definirea semnificaţiei generale a operei. Un artist care gândeşte cu rigoare şi pentru care cioplirea directă şi modelajul reprezintă modalităţi la fel de bine stăpânite…” (Dan Grigorescu)

„Sculpturile lui Mândrescu sunt creaţiile unui artist cerebral, care încearcă să înţeleagă lumea şi să o facă înţeleasă: se întâlnesc şi interacţionează universuri, concretul realităţii interferează cu fabulosul mitului, volumele pure se potenţează şi investesc întreguri cu sensuri şi virtuţi estetice, mişcarea se descătuşează din potenţialitatea pietrei şi lemnului, tâşnind în nervozitatea metalului…” (Dinu Moraru)

Omul, timpul, spațiul – bronz

Fecioara cu cartea – piatră; Palatul Cotroceni

Sinteză – piatră

Mihail Kogălniceanu, ipsos

Fântâna – detaliu, marmură; Palatul Cotroceni

Însingurare – bronz

Contents